IZVEDBENI SKLEP KOMISIJE (EU) 2022/1497

z dne 8. septembra 2022

o določitvi, ali je proizvod, ki vsebuje „Oleoresin iz paprik rodu Capsicum, pridobljen s polžasto stiskalnico“, biocidni proizvod, v skladu s členom 3(3) Uredbe (EU) št. 528/2012 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 3(3) Uredbe,

ob upoštevanju naslednjega:

(1) Belgija je 8. septembra 2021 Komisijo zaprosila, naj odloči, ali je proizvod, ki vsebuje, kot je navedel proizvajalec, „Oleoresin iz paprik rodu Capsicum, pridobljen s polžasto stiskalnico“ in ga proizvajalec v Belgiji trži kot repelent proti mačkam in psom (v nadaljnjem besedilu: proizvod), biocidni proizvod v smislu člena 3(1), točka (a), Uredbe (EU) št. 528/2012.

(2) V skladu z informacijami, ki jih je predložila Belgija, je proizvod pršilo za uporabo na zunanjih površinah (kot so terase, poti, stene, ograje idr.), da se mačke in pse odvrne od navedenih površin. Predvidena uporaba proizvoda se razlikuje od uporabe pršil, ki vsebujejo enake ali podobne sestavine in so namenjena za uporabo proti napadalnim živalim za namene samoobrambe.

(3) V skladu s členom 3(2) Uredbe (EU) št. 528/2012 je opredelitev „snovi“ za namene navedene uredbe določena v členu 3(1) (ES) št. 1907/2006 Evropskega parlamenta in Sveta (2), ki opredeljuje snov kot kemijski element in njegove spojine v naravnem stanju ali pridobljene s kakršnim koli proizvodnim procesom.

(4) V skladu s smernicami Evropske agencije za kemikalije (3) celi živi ali nepredelani odmrli organizmi ali njihovi deli ne veljajo za snov v smislu Uredbe (ES) št. 1907/2006 Evropskega parlamenta in Sveta.

(5) „Oleoresin iz paprik rodu Capsicum, pridobljen s polžasto stiskalnico“ je oljnata organska smola, pridobljena s stiskanjem plodov rastlin rodu Capsicum s polžasto stiskalnico. Posledično sestavljajo „Oleoresin iz paprik rodu Capsicum, pridobljen s polžasto stiskalnico“ spojine kemijskih elementov v naravnem stanju; ne gre za cele žive ali nepredelane odmrle organizme ali njihove dele.

(6) „Oleoresin iz paprik rodu Capsicum, pridobljen s polžasto stiskalnico“ bi bilo zato treba šteti za snov v smislu člena 3(1) Uredbe (ES) št. 1907/2006 in posledično bi ga bilo treba, v skladu s členom 3(2), točka (a) Uredbe (EU) št. 528/2012, šteti za snov v smislu navedene uredbe.

(7) V nekaterih okoliščinah je prisotnost mačk in psov nezaželena ali ima škodljiv vpliv na ljudi, na njihove dejavnosti ali na proizvode, ki jih uporabljajo ali proizvajajo, in bi zato lahko spadali v opredelitev iz točke 3(1) točka (g) Uredbe (EU) št. 528/2012. Ker je „Oleoresin iz paprik rodu Capsicum, pridobljen s polžasto stiskalnico“, ki ga vsebuje proizvod, namenjen za delovanje proti takšnim škodljivim organizmom, je aktivna snov v smislu 3(1) točke (c) navedene uredbe.

(8) Glede na to, da proizvod vsebuje aktivno snov in je namenjen odvrnitvi škodljivega organizma z načinom delovanja, ki ni zgolj fizično ali mehansko, bi bilo treba proizvod šteti za biocidni proizvod, kot je opredeljen v členu 3(1), točka (a), Uredbe (EU) št. 528/2012.

(9) Vrsta proizvoda 19, kot je opredeljena v Prilogi V k Uredbi (EU) št. 528/2012, vključuje proizvode, ki se uporabljajo za nadzor škodljivih organizmov, tako da jih odganja ali privablja. Ker se proizvod uporablja z namenom odganjanja mačk in psov, taka uporaba sodi v opis vrste proizvoda 19.

(10) Ukrepi iz tega sklepa so v skladu z mnenjem Stalnega odbora za biocidne proizvode –

SPREJELA NASLEDNJI SKLEP:

Člen 1 Proizvod, ki vsebuje „Oleoresin iz paprik rodu Capsicum, pridobljen s polžasto stiskalnico“ in se uporablja na zunanjih površinah z namenom odganjanja mačk in psov z navedenih površin, velja za biocidni proizvod v smislu člena 3(1), točka (a), Uredbe (EU) št. 528/2012 in spada v vrsto proizvodov 19, kot je opredeljena v Prilogi V k navedeni uredbi.

Člen 2 Ta sklep začne veljati dvajseti dan po objavi v Uradnem listu Evropske unije.

V Bruslju, 8. septembra 2022 Za Komisijo predsednica Ursula VON DER LEYEN

(1) UL L 167, 27.6.2012, str. 1.

(2) Uredba (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(3) Guidance for Annex V - Exemptions from the obligation to register (Smernice za Prilogo V – Izjeme, za katere ne velja obveznost registracije) (gl. str. 19), na voljo na https://echa.europa.eu/documents/10162/2324906/annex_v_en.pdf/8db56598-f7b7-41ba-91df-c55f9f626545.